Vene Bogoslavov
Vene T. Bogoslavov (Paralovo kraj Bosilegrada, 1932. – Beograd, 14. jula 2015.), jugoslovenski i srpski matematičar i pedagog. Poznat je po zbirkama rešenih zadataka iz matematike (»Veneove zbirke«), koje su više od 40 godina koristili gotovo svi profesori matematike u nastavi u srednjim školama.

Biografija 
Pohađao je gimnaziju na bugarskom jeziku, u Bosilegradu. U tom periodu se razvija njegova ljubav i talenat prema matematici. Vene je završio Prirodno-matematički fakultet u Beogradu diplomiravši 1958. godine kao šesti u svojoj generaciji. Na istom fakultetu završio je i specijalističke studije 1967. Za izuzetne rezultate u vaspitno-obrazovnom radu 1980. stekao je zvanje pedagoškog savetnika. Magistrirao je 1981. na ETF-u u Beogradu. 

Radni vek započeo je kao profesor u zanatskim školama. Prvi posao dobio je u „Školi za šivenje i krojenje ženskog veša“. Tu je radio dve godine, a nakon toga još godinu dana u frizerskoj školi. Iz nje je prešao u Jedanaestu beogradsku gimnaziju. Stalan posao dobio je tek 1965. u Petoj beogradskoj gimnaziji. Prve godine bilo mu je dodeljeno odeljenje maturanata za prirodni smer. Imajući pred sobom samo plan i program nastave, a u nedostatku bilo kakvog usklađenog udžbenika ili priručnika, profesor Vene počeo je da prikupalja zadatke iz matematike, kako svoje, tako i od kolega iz drugih gimnazija i ruskih stručnih časopisa.

Prikupivši prvih 1000 zadataka, rukopis zbirke se našao u Zavodu za udžbenike, gde je odležao godinu dana. Prilika za objavljivanje zbirke se pojavila kada je Savremena administracija otvorila odeljenje za izdavanje udžbenika. Tek 1968. godine štampana je prva zbirka rešenih zadataka iz matematike i to za četvrti razred. Ubrzo zatim, osim u Srbiji, zbirka se našla i u biblioteci Pete zagrebačke gimnazije, u Ohridu, Puli itd. I danas gotovo svi profesori matematike koriste Veneove zbirke. 

Profesor Vene ostao je da radi u Petoj beogradskoj gimnaziji punih 35 godina, do penzije. U toku rada nalazio se na raznim funkcijama: rukovodilac aktiva matematičara Beograda i matične škole, mentor novim profesorima, član uređivačkog tima u Zavodu za udžbenike i nastavna sredstva, član odbora za proučavanje problema nastave matematike u osnovnim i srednjim školama pri Prosvetnom savetu Srbije i druge stručne poslove.

Penzionisao se 19. septembra 1999. godine, posle 40 godina radnog staža. Svoj poslednji čas nije bio u mogućnosti da održi zbog bombardovanja. Neki od njegovih učenika sada su profesori univerziteta, ugledni lekari, advokati, ministri, uspešni ljudi. Jedan od njih je i Petar Škundrić, profesor na Tehnološkom fakultetu u Beogradu. Vene ima jednog sina Dragana, koji trenutno živi u Kanadi. Iako je u penziji, rado svraća i pomaže svojim kolegama iz Pete beogradske gimnazije.

Objavljena dela 
Objavio je mnogobrojne knjige i članke iz oblasti matematike, koji su doživeli zapažen uspeh. Takođe je recezent mnogih udžbenika iz matematike.

 Zbirka zadataka iz matematike za IV razred gimnazije, prvo izdanje 1968.
 Zbirka rešenih zadataka iz matematike I, prvo izdanje 1970. 
 Zbirka rešenih zadataka iz matematike II, prvo izdanje 1971.
 Zbirka rešenih zadataka iz matematike III, prvo izdanje 1972.
 Zbirka zadataka za IV razred prirodno-matematičke struke, prvo izadnje 1980.
 Zbirka zadataka za II razred usmerenog obrazovanja, koautori dr Petar Vasić i dr Radovan Janić 
 Matematika za IV razred usmerenog obrazovanja elektrotehničke i građevinske struke, koautori dr Petar Vasić, dr Radovan Janić i dr Dobrilo Tošić
 50 testova za proveru znanja iz matematike za osnovnu školu, koautori dr Dušan Adnađević, Gliša Nešković i Dragoslav Milić, prvo izdanje 1988.
 Logaritamske tablice, prvo izdanje 1993.
 Logaritamska i eksponencijalna funkcija sa zbirkom zadataka, koautor Svetozar Branković 1996.

Godišnje oko 40.000 ljudi kupi knjige koje je on napisao, više stotina njih svakodnevno ih prelistava, većina provodi desetine sati učeći iz njih. Jedan je od najtiražnijih autora, sa čak 1.900.000 prodatih primeraka. Godine 2008. obeleženo je jubilarno, 40. izdanje njegove najstarije zbirke. Bogoslavov je autor 11 naslova, koji su doživeli 57 izdanja.

Izdavač, Zavod za udžbenike, štampao je u septembru 2011. godine novo izdanje zbirki, sa više od 15.000 ispravljenih štamparskih i materijalnih grešaka, na čemu je bio angažovan Dobrilo Tošić penzionisani profesor na ETF-u Univerziteta u Beogradu. Nosilac je mnogih diploma, priznanja („Arhimedes“ i Plaketa Zavoda za izdavanje udžbenika) i zahvalnica.

Reference

Spoljašnje veze 
 Pouke tvorca čuvenih zbirki zadataka („Politika“, 26. april 2012)

Srpski matematičari